EVROPSKA KOMISIJA Bruselj, 5.4.2016 COM(2016) 184 final 2013/0081(COD) SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s stališčem Sveta glede sprejetja Direktive Evropskega parlamenta in Sveta o pogojih za vstop in prebivanje državljanov tretjih držav za namene raziskovanja, študija, opravljanja pripravništva, prostovoljskega dela, programov izmenjave učencev ali izobraževalnih projektov in dela varušk au pair



2013/0081 (COD) SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s stališčem Sveta glede sprejetja Direktive Evropskega parlamenta in Sveta o pogojih za vstop in prebivanje državljanov tretjih držav za namene raziskovanja, študija, opravljanja pripravništva, prostovoljskega dela, programov izmenjave učencev ali izobraževalnih projektov in dela varušk au pair 1.Ozadje Datum predložitve predloga Evropskemu parlamentu in Svetu:

(dokument COM(2013) 151 final – 2013/0081 (COD)) 26. marec 2013 Datum mnenja Evropskega ekonomsko-socialnega odbora: 18. september 2013 Datum stališča Evropskega parlamenta, prva obravnava: 25. februar 2014 Datum predložitve spremenjenega predloga: n. r. Predvideni datum sprejetja stališča Sveta: 10. marec 2016 2.Cilj predloga Komisije Predlog je prenovitev, ki združuje obstoječi direktivi o študentih (2004/114/ES) in raziskovalcih (2005/71/ES). Namenjen je odpravi pomanjkljivosti, ugotovljenih v teh instrumentih, s čimer naj bi se povečala privlačnost EU kot destinacije za zadevni skupini. Predlog razširja področje uporabe predpisov EU, saj so bila prej pravila za sprejem obvezna le za študente in raziskovalce, za učence, neplačane pripravnike in prostovoljce pa so bila neobvezna. V njem so zajete vse kategorije in zanje uvedena obvezna pravila (vključno z novo dodanima kategorijama za plačane pripravnike in varuške au pair). Poleg tega so uvedene predvsem izboljšave glede postopkov za sprejem, pravic do enakega obravnavanja, pravic glede dostopa do trga dela za študente med študijem, mobilnosti znotraj EU in postopkovnih jamstev. Prav tako je študentom in raziskovalcem po zaključku raziskave ali študija omogočeno iskanje zaposlitve ali ustanovitev podjetja. 3.Pripombe k stališču Sveta Politični dogovor med sozakonodajalcema je bil dosežen na tristranskem sestanku 17. novembra 2015, Coreper ga je potrdil 25. novembra 2015, odbor LIBE pa 30. novembra 2015. Glavne razlike med skupnim stališčem in izvirnim predlogom Komisije so opisane v nadaljevanju. Področje uporabe (člen 2) Skupno stališče področje uporabe obveznih predpisov omejuje na raziskovalce, študente, pripravnike in prostovoljce, ki sodelujejo v okviru Evropske prostovoljne službe. Pravila za učence, prostovoljce, ki ne sodelujejo v okviru Evropske prostovoljne službe, in varuške au pair so neobvezna. Skupno stališče v zvezi s pripravniki odpravlja razlikovanje med plačanimi in neplačanimi pripravniki. Splošni pogoji za sprejem (člen 7) Skupno stališče državi članici omogoča, da od prosilca zahteva, naj navede naslov, na katerem bo prebival na njenem ozemlju. Zato mora država članica preučiti vlogo tudi, če zadevni državljan tretje države že prebiva v tej državi članici. Odobritev raziskovalnih organizacij (člen 9); Odobritev visokošolskih zavodov, izobraževalnih ustanov, organizacij, odgovornih za program prostovoljnega dela, ali subjektov, ki gostijo pripravnike (člen 15) V skupnem stališču je postopek za odobritev raziskovalnih organizacij neobvezen, uvaja pa se neobvezen postopek odobritve za visokošolske zavode, izobraževalne ustanove, organizacije, odgovorne za program prostovoljnega dela ali subjekte, ki gostijo pripravnike. Če država članica uvede take postopke, se vloge olajšajo.

Posebni pogoji za pripravnike (člen 13) Skupno stališče uvaja omejitev, ki določa, da so do vloge upravičeni vložniki, ki so diplomo visokošolskega izobraževanja pridobili v dveh letih pred datumom vložitve vloge, ali so vključeni v študijski program, ki omogoča pridobitev diplome visokošolskega izobraževanja. Prav tako državam članicam omogoča, da zahtevajo, da se praksa izvaja na istem področju in na isti stopnji izobrazbe kot pridobljena diploma visokošolskega izobraževanja ali študijski program, v katerega je vključen pripravnik. Trajanje dovoljenja (člen 18) Skupno stališče določa, da dovoljenja za študente in raziskovalce, ki sodelujejo v programih, veljajo najmanj dve leti (namesto enega leta za tiste, ki ne sodelujejo v programih). Predlog Komisije ne predvideva daljšega trajanja dovoljenj za študente in raziskovalce, ki sodelujejo v programih, razen v okviru mobilnosti znotraj EU. Razlogi za zavrnitev (člen 20) Skupno stališče razloge za zavrnitev v veliki meri usklajuje z razlogi iz direktive o osebah, premeščenih znotraj podjetja. Obenem je v stališču dodan razlog, ki državam članicam omogoča, da zavrnejo vlogo, če ima država članica dokaze ali resne in objektivne razloge za ugotovitev, da naj bi državljan tretje države v njej prebival za namene, drugačne od tistih, zaradi katerih je zaprosil za sprejem (člen 20(2)(f)). Komisija in Evropski parlament sta podala pridržke v zvezi s to določbo, ki je bila nazadnje sprejeta, priloženi pa sta ji bili naslednji izjavi obeh institucij: Evropski parlament in Komisija si točko (f) člena 20(2) te direktive razlagata v smislu, da lahko države članice vlogo zavrnejo samo na podlagi posamične obravnave in ob upoštevanju posebnih okoliščin, v katerih se je znašel državljan tretje države, načela sorazmernosti ter na podlagi dokazov ali resnih in objektivnih razlogov. Komisija bo zagotovila, da bodo države članice pri prenosu direktive izvajale to določbo v skladu s to razlago, in bo v okviru svojih obveznosti iz člena 39 o tem obvestila Parlament in Svet. Evropski parlament in Komisija menita, da vključitev te določbe v to direktivo ne bi smela pomeniti precedensa za prihodnje pravne instrumente za migracijo. Razlogi za odvzem ali nepodaljšanje dovoljenja (člen 21) Podobno kot pri razlogih za zavrnitev skupno stališče v veliki meri usklajuje razloge za odvzem ali nepodaljšanje dovoljenja z razlogi iz direktive o osebah, premeščenih znotraj podjetja. Enaka obravnava (člen 22) Čeprav skupno stališče državam članicam omogoča dodelitev družinskih prejemkov za raziskovalce glede na najkrajše trajanje prebivanja (spet v skladu z direktivo o osebah, premeščenih znotraj podjetja), na splošno še vedno odraža cilj predloga Komisije za večjo preglednost tega, do katerih pravic enake obravnave na podlagi direktive o enotnem dovoljenju so upravičene različne kategorije, zajete v prenovitvi. Gospodarske dejavnosti študentov (člen 24) Skupno stališče povečuje najmanjše število ur dostopa študentov do trga dela na 15 ur na teden (kar je več kot 10 ur na teden iz Direktive 2004/114/ES, vendar manj kot 20 ur na teden, kakor je predlagala Komisija). Skupno stališče ne spreminja predloga Komisije v smislu predlaganega črtanja določbe iz Direktive 2004/114/ES, ki je državam članicam omogočala, da zavrnejo dostop do trga dela v prvem letu bivanja.